AARHUS N: Der er gode nyheder til de mange boligsøgende studerende i Aarhus, som der kun kommer flere af.

En tom kontorbygning på Gøteborg Allé 5 i Aarhus N bliver nu transformeret til 114 boliger i forskellige størrelser.

Det hvide byggeri på 4800 kvadratmeter, der tidligere husede Codan, bliver frem mod sommeren 2018 udviklet til ungdomsboliger.

Det er SEB Pension, som står bag omdannelsen, der er en samlet investering på 72 millioner kroner.

- Der er pt. mangel på boliger for de unge i vores største uddannelsesbyer. Både København og Aarhus vokser i disse år markant i indbyggertal; en tendens der vil fortsætte ikke mindst på grund af de unge tilflyttere. Udfordringen for dem er at finde et sted at bo. Vores ombygning rammer lige ned i det behov, siger Solveig Rannje, direktør for SEB Ejendomme, i en pressemeddelelse.